1. ปัจจัยความเสี่ยง

ปัจจัยความเสี่ยงที่อาจมีผลต่อผลประกอบการของบริษัทฯ
และอาจทำให้เกิดความเสี่ยงต่อการลงทุนของผู้ลงทุนมีดังนี้

1) ความเสี่ยงจากการพึ่งพาผู้ผลิตน้อยราย

ถึงแม้บริษัทฯ จะเป็นผู้แทนจำหน่ายสินค้าจากผู้ผลิตมากกว่า 60 รายในปี 2552, บริษัทฯ
มียอดขายสินค้าของ Hewlett Packard (HP) ซึ่งเป็นผู้ผลิตรายใหญ่สุดมากถึง 41%
ซึ่งสัดส่วนการขายสินค้า HP ในปี 2551 ก็อยู่ในระดับสูงถึง 42% ซึ่งไม่มีการเปลี่ยนแปลงมากนัก
และคาดว่าสินค้า HP ที่บริษัทฯ จำหน่าย ยังคงเป็นสินค้าหลักของบริษัทฯ ไปอีกหลายปี เนื่องจาก
HP เป็นผู้ผลิตสินค้า IT
รายใหญ่ของโลกที่ผลิตสินค้าคุณภาพสูงและมีโครงสร้างการจัดจำหน่ายผ่านผู้ค้าส่ง

ถึงแม้สัดส่วนของสินค้า HP ในยอดขายทั้งหมดของบริษัทฯ จะสูงอย่างต่อเนื่อง บริษัทฯ
มีการประเมินและดำเนินการเพื่อลดความเสี่ยงด้านนี้ลงหลายทางคือ:

-   การรักษาความสัมพันธ์ที่ดีกับ HP

บริษัทฯ มีการลงทุนหลายด้านเพื่อปรับปรุงให้มีประสิทธิภาพ เพื่อให้สามารถเป็นคู่ค้าที่ดีของ HP
ซึ่งที่ผ่านมา บริษัทฯ ก็เป็นลูกค้ารายใหญ่ของ HP เช่นกัน
ทำให้ความสัมพันธ์เป็นแบบสองทางที่ทั้งสองฝ่าย เป็นคู่ค้าที่มีความสำคัญของกันและกัน

-   การจำหน่ายสินค้าอื่นเพิ่ม
    บริษัทฯ มีการหาสินค้าอื่น ๆ มาจำหน่ายเพิ่มในหลายปีที่ผ่านมา
    โดยเฉพาะสินค้าที่ไม่มีความขัดแย้งกับ HP มากนัก ทั้งนี้ โดยยังคงสามารถจำหน่ายสินค้า HP
    เพิ่มขึ้นตามการเติบโตของ HP ซึ่งในหลายปีที่ผ่านมา บริษัทฯ
    มีการหาสินค้ามาจำหน่ายเพิ่มจากผู้ผลิตหลายราย จนในปี 2552 ที่ผ่านมา บริษัทฯ
    เริ่มมีสินค้าอื่นที่มียอดขายมากกว่า 5% ของยอดขายรวม หรือมากกว่า 700 ล้านบาทถึง 4
    ราย ทำให้สามารถลดความเสี่ยงลงได้บ้าง

-   การพัฒนาเพื่อให้ทำงานได้อย่างมีประสิทธิภาพ
    ทบริษัทฯ มีการพัฒนาหลายด้าน เพื่อสร้างประโยชน์กับผู้ผลิตในหลาย ๆ ด้าน ที่ทำให้บริษัทฯ
    ยังเป็นส่วนสำคัญสำหรับอุตสาหกรรมไอทีและผู้ผลิตส่วนใหญ่ ต้องการแต่งตั้งบริษัทฯ
    ให้เป็นผู้แทนจำหน่ายสินค้าเช่น :

-   การครอบคลุมตลาด
    บริษัทฯ มีเครือข่ายลูกค้าที่เป็นบริษัทฯ ที่ดำเนินธุรกิจ IT
    และได้เปิดบัญชีพร้อมทั้งซื้อสินค้าจากบริษัทฯ แล้วมากกว่า 4,000 ราย (ในปี 2551
    มีลูกค้าซื้อสินค้าจากบริษัทฯ 3,804 รายและเพิ่มเป็น 4,450 รายในปี 2552) ซึ่งบริษัทฯ
    สามารถช่วยเหลือผู้ผลิตในการจัดจำหน่ายสินค้าไปยังกลุ่มลูกค้ากว่า 4,450
    รายได้อย่างรวดเร็วและมีประสิทธิภาพกว่าที่ผู้ผลิตจะดำเนินการเอง หรือ
    ทำได้ดีไม่แพ้ผู้ค้าส่งรายอื่น

-   การจัดเก็บและกระจายสินค้า
    บริษัทฯ มีระบบบริหารคลังสินค้าที่ดีและมีประสิทธิภาพ
    สามารถเก็บสินค้าให้กับผู้ผลิตและจัดส่งให้กับลูกค้าทั่วประเทศไทยได้อย่างรวดเร็ว
    ถึงแม้จะเป็นการสั่งซื้อในจำนวนน้อย โดยบริษัทฯ
    สามารถจัดส่งสินค้าให้กับลูกค้าในเขตกรุงเทพฯ ภายในวันเดียวกันถ้าสั่งซื้อก่อน 11.00 น.
    และสามารถจัดส่งสินค้าในวันถัดไปสำหรับลูกค้าที่สั่งซื้อหลัง 11.00 น.
    หรือลูกค้าต่างจังหวัดในวันถัดไปได้ทั้งหมด
    ซึ่งเป็นค่าใช้จ่ายที่ต่ำกว่าผู้ผลิตแต่ละรายจะจัดส่งสินค้าเอง

-   การบริหารลูกหนี้รายย่อย
    บริษัทฯ มีทีมงานที่สามารถบริหารลูกหนี้รายย่อยได้อย่างมีประสิทธิภาพ และมีฐานลูกค้ามากกว่า
    2,400 รายที่มีวงเงินเครดิต สามารถซื้อสินค้าแบบเครดิตจากบริษัทฯ ได้ทันที
    ซึ่งสามารถช่วยเหลือผู้ผลิตในการให้เครดิตกับลูกค้ารายย่อย
    ทำให้ผู้ผลิตสามารถเริ่มจำหน่ายสินค้าให้กับลูกค้าหลาย ๆ รายได้อย่างรวดเร็ว

ทั้งหมดนี้ ทำให้มีผู้ผลิตต้องการให้บริษัทฯ เป็นผู้แทนจำหน่ายอย่างต่อเนื่องทั้งผู้ผลิตที่แต่งตั้งให้บริษัทฯ
เป็นผู้แทนจำหน่ายอยู่แล้วและผู้ผลิตรายใหม่ ๆ ที่มีการติดต่อขอให้บริษัทฯ เป็นผู้แทนจำหน่ายเพิ่ม
ซึ่งบริษัทฯ มีนโยบายที่จะขยายธุรกิจโดยการนำสินค้าประเภทใหม่ ๆ มาขายเพิ่มเติม
เพื่อลดความเสี่ยงด้านการพึ่งพาผู้ผลิตน้อยรายลง

2) ความเสี่ยงจากการเปลี่ยนแปลงเทคโนโลยีที่กระทบต่อสินค้าคงคลัง

เนื่องจากสินค้าหลักของบริษัทฯ เป็นคอมพิวเตอร์และอุปกรณ์ต่อพ่วง
ซึ่งสินค้าในกลุ่มนี้มีการพัฒนาเทคโนโลยีอย่างรวดเร็ว ทำให้สินค้าคงคลังของบริษัทฯ
อาจจะมีการล้าสมัย สร้างความเสียหายกับบริษัทฯ ได้

บริษัทฯ มีการดำเนินการบริหารความเสี่ยงด้านสินค้าคงคลังหลาย ๆ วิธีดังนี้:

-   การควบคุมมูลค่าสินค้าคงคลังให้คงเหลือน้อยกว่ายอดขาย 30 วัน

  บริษัทฯ มีนโยบายในการเก็บสินค้าคงคลังอยู่ในช่วง 15 - 30 วันตามประเภทของสินค้า
  โดยสินค้าที่มีความเสี่ยงสูง จะเก็บไว้ไม่มากกว่า 15 วัน และสินค้าที่เสี่ยงน้อย
  สามารถเก็บนานถึง 30 วันได้ ซึ่งเป็นการจำกัดความเสี่ยงของสินค้าคงคลัง
  และถ้าเกิดปัญหาที่ทำให้ขายสินค้าได้น้อย
  ก็สามารถแก้ไขได้อย่างรวดเร็วเพราะมีสินค้าเหลืออยู่ไม่มากโดยบริษัทฯ
  มีสินค้าคงเหลือเทียบกับยอดขายในแต่ละปีที่ผ่านมาดังนี้

  ------------------------- ------- ------- ------- ------- ------- -------
                            2547    2548    2549    2550    2551    2552

  ระยะเวลาสินค้าคงคลังเฉลี่ย     22.4    27.4    25.9    20.5    22.5    23.9
  (วัน)                                                              
  ------------------------- ------- ------- ------- ------- ------- -------

-   การให้มีผู้จัดการผลิตภัณฑ์ดูแลสินค้า
    บริษัทฯ มีการกำหนดให้ผู้บริหารผลิตภัณฑ์ (Product Manager)
    เป็นผู้ดูแลสินค้าทั้งในแง่ของการสั่งซื้อ การดูแลสินค้าคงคลัง และส่งเสริมขายสินค้า
    ทำให้มีผู้เชี่ยวชาญที่ให้ความสำคัญในการดูแลสินค้าแต่ละยี่ห้อ
    เมื่อเกิดปัญหาขึ้นก็สามารถแก้ไขได้อย่างรวดเร็ว รวมทั้งบริษัทฯ ถือว่าการดูแลสินค้า
    เป็นปัจจัยสำคัญในการประเมินผลงานของผู้บริหารผลิตภัณฑ์

-   การตั้งสำรองสินค้าล้าสมัย
    บริษัทฯ มีการตั้งสำรองสินค้าคงคลังล้าสมัยตามอายุสินค้าในทุก ๆ เดือน
    โดยการตั้งสำรองนี้เป็นไปอย่างพอเพียง ซึ่งเมื่อมีสินค้าค้างสต็อค
    จะมีการตั้งสำรองตามอายุสินค้าอันจะทำให้กำไรที่แสดงในงบการเงิน
    เป็นกำไรที่หักภาระสินค้าค้างสต็อคไปแล้วเสมอ

-   ระบบข้อมูล
    บริษัทฯ มีการลงทุนด้านระบบจัดการสินค้าคงคลังของ SAP R/3
    ซึ่งเป็นระบบที่จะให้ข้อมูลเกี่ยวกับสินค้าได้อย่างถูกต้องและรวดเร็ว พร้อมรายงานต่าง ๆ
    ที่ช่วยในการจัดการสินค้าคงคลังได้อย่างมีประสิทธิภาพ เช่นรายงาน Inventory Aging
    แยกแต่ละรายการสินค้า, รายงาน inventory turnover แยกแต่ละรายการ ฯลฯ
    รวมไปถึงระบบแจ้งเตือนที่มีการรวบรวมข้อมูลสินค้าคงคลังที่ค้างนานไว้ในฐานข้อมูลและให้ผู้ดูแลสินค้าแต่ละคนเข้าไปบันทึกแนวทางในการแก้ปัญหา
    ซึ่งทั้งหมดนี้ ทำให้ผู้ปฏิบัติงานและผู้เกี่ยวข้องทุกคน
    รับรู้ข้อมูลที่ถูกต้องเกี่ยวกับสินค้าคงคลังอยู่เสมอ

-   การจัดการ
    ฝ่ายจัดการของบริษัทฯ ให้ความสำคัญกับการดูแลสินค้าคงคลังอย่างสม่ำเสมอ
    ผู้บริหารระดับสูงสุด
    มีการประชุมเพื่อตรวจสอบมูลค่าสินค้าคงคลังโดยรวมและอายุสินค้ารวมกับผู้จัดการผลิตภัณฑ์ทุกสัปดาห์
    ซึ่งทำให้บริษัทฯ เห็นแนวโน้มการเปลี่ยนแปลง
    และสามารถกำหนดมาตรการแก้ไขปัญหาได้อย่างรวดเร็ว
    สามารถลดความเสียหายด้านสินค้าคงคลังลงได้ และสร้างให้เป็นวัฒนธรรมของบริษัทฯ
    ในการให้ความสำคัญในการดูแลสินค้าคงคลัง

3) ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการสั่งซื้อสินค้าบางส่วนโดยชำระด้วยเงินสกุลดอลลาร์สหรัฐ
ในขณะที่สินค้าทั้งหมดจะจำหน่ายในประเทศเป็นเงินบาท ในปี 2552 บริษัทฯ
มีการสั่งซื้อสินค้าจากต่างประเทศในอัตราประมาณ 30% เพื่อป้องกันความเสี่ยงด้านอัตราแลกเปลี่ยน
บริษัทฯ มีการทำสัญญาป้องกันความเสี่ยงล่วงหน้าอย่างน้อย 50% ในทุกใบสั่งซื้อ โดยบริษัทฯ
ได้รับคำแนะนำจากหน่วยงานที่เกี่ยวข้องของสถาบันการเงินอย่างสม่ำเสมอในการทำสัญญาป้องกันความเสี่ยงว่าควรจะทำในระดับใด

4) ความเสี่ยงจากการแข่งขันและกำไรขั้นต้นต่ำ

ธุรกิจขายส่งอุปกรณ์คอมพิวเตอร์ ถือเป็นธุรกิจที่มีการแข่งขันสูง มีกำไรขั้นต้นอยู่ในระดับต่ำ
แต่เป็นอุตสาหกรรมที่มีขนาดใหญ่และมีการเติบโตสูง โดยในช่วงหลายปีที่ผ่านมา
มีการเติบโตที่มากกว่า 10% มาตลอด ซึ่งจากลักษณะอุตสาหกรรมแบบนี้
อาจมีคู่แข่งใช้ราคามาเป็นกลยุทธหลักในการแข่งขัน ซึ่งถ้าเกิดขึ้น บริษัทฯ
อาจต้องลดราคาสินค้าเพื่อให้สามารถแข่งขันได้ดีขึ้น และอาจจะกระทบผลการดำเนินงานของบริษัทฯ
ได้ บริษัทฯ ได้พยายามลดความเสี่ยงด้วยการเพิ่มประเภทสินค้า
ทำให้มีการขายสินค้ากระจายมากประเภทขึ้น ถ้าเกิดปัญหาขึ้น ก็จะมีผลกระทบเฉพาะบางส่วน
รวมไปถึงบริษัทฯ พยายามให้ความสำคัญในการพัฒนาและส่งเสริมการขายสินค้าที่ตลาดไม่ใหญ่นัก
แต่สามารถให้กำไรได้ดีและมีการแข่งขันน้อยมาช่วยเพิ่มกำไร พร้อมกันนี้ บริษัทฯ
ได้มีการขายสินค้าไปยังลูกค้าจำนวนมาก โดยบริษัทฯ มีลูกค้ามากกว่า 4,000 ราย
จึงมีการขายที่กระจาย สม่ำเสมอ กระจายความเสี่ยงไปยังลูกค้าหลายราย
และเนื่องจากธุรกิจค้าส่งอุปกรณ์คอมพิวเตอร์ เป็นธุรกิจที่ใช้เงินทุนมาก
มีโอกาสน้อยที่จะมีคู่แข่งรายใหม่เข้ามาในตลาดเพิ่ม ในทางกลับกัน
เชื่อว่าจะมีผู้ค้าบางรายที่ไม่สามารถแข่งขันได้ออกจากตลาดไป
หรือมีการควบรวมกิจการระหว่างผู้ค้าส่ง

5) ความเสี่ยงจากลูกหนี้การค้า

ในปี 2552 บริษัทฯ มียอดขายเครดิตประมาณร้อยละ 67 ของยอดขายรวม และลูกหนี้ส่วนใหญ่
ไม่ได้มอบหลักประกันที่ครอบคลุมหนี้สินทั้งหมดให้กับบริษัทฯ รวมไปถึงลูกค้าของบริษัทฯ หลายราย
เป็นบริษัทฯ ขนาดเล็กและเป็นบริษัทฯ ใหม่ที่ยังไม่มีเงินทุนมากนัก ดังนั้นหากลูกหนี้การค้าของบริษัทฯ
เกิดปัญหาในการบริหารงาน ไม่สามารถชำระเงินได้ตามกำหนด จะส่งผลต่อสภาพคล่องของบริษัทฯ
ทางด้านเงินทุนหมุนเวียน หรือผลการดำเนินงานของบริษัทฯ ได้ อย่างไรก็ตาม บริษัทฯ
มีการตรวจสอบเครดิตอย่างรัดกุมก่อนจะให้เครดิตกับลูกค้า
และมีการแยกฝ่ายควบคุมเครดิตออกจากฝ่ายขาย เพื่อให้การพิจารณาเครดิตเป็นไปอย่างอิสระ
และเพื่อลดความเสี่ยงด้านหนี้สูญลงไปอีก บริษัทฯ จะมีการตั้งสำรองเพื่อให้งบการเงินที่มีอยู่
สามารถรับภาระหนี้เสียได้ดีขึ้นหรือซื้อประกันภัยเพื่อคุ้มครองส่วนหนึ่งของความเสียหายจากปัญหาหนี้เสีย

6) ความเสี่ยงด้านการเงิน

จากโครงสร้างธุรกิจค้าส่งคอมพิวเตอร์และอุปกรณ์ต่อพ่วงซึ่งเป็นธุรกิจที่มี cash cycle อยู่ในช่วง
30 - 50 วัน ทำให้ปริมาณเงินทุนหมุนเวียนที่ต้องใช้อาจเพิ่มขึ้นมาก ถ้าบริษัทฯ
มีการเติบโตของรายได้รวมเพิ่มขึ้นสูงกว่า 15% ซึ่งถือเป็นความเสี่ยงและภาระของบริษัทฯ
ที่ต้องจัดหาเงินทุนหมุนเวียนเพิ่มขึ้น โดย ณ. วันที่ 31 ธันวาคม 2552 บริษัทฯ
มีการกู้เงินจากสถาบันการเงินรวม 907 ล้านบาท ซึ่งเงินกู้เหล่านี้ เป็นเงินกู้ระยะสั้น
ถ้าทุกสถาบันการเงิน มีการเรียกเงินคืนพร้อม ๆ กัน จะสร้างปัญหาด้านการเงินให้กับบริษัทฯ ได้
อย่างไรก็ตาม การที่บริษัทฯ ได้เข้าเป็นบริษัทจดทะเบียนในตลาดหลักทรัพย์ฯ ทำให้บริษัทฯ
มีทางเลือกในการเพิ่มเงินทุนหมุนเวียนมากขึ้น รวมทั้งบริษัทฯ
ก็มีการกระจายการกู้เงินไปยังสถาบันการเงินหลาย ๆ แห่ง
เพื่อลดความเสี่ยงในการพึ่งพาสถาบันการเงินรายใดรายหนึ่งเป็นหลัก และจากกำไรที่เพิ่มขึ้น
ทำให้ส่วนของผู้ถือหุ้นเพิ่มขึ้นทุกปี อัตราการเติบโตในช่วงที่ผ่านมา ไม่ได้เพิ่มสูงขึ้นมากนัก
ทำให้ความต้องการเงินทุนหมุนเวียนไม่ได้เพิ่มมากขึ้น โดยอัตราส่วนหนี้สินต่อส่วนของผู้ถือหุ้นของปี
2552 อยู่ที่ระดับ 1.98 เท่า หรือถ้านับเฉพาะหนี้เงินกู้ ก็อยู่ที่ระดับ 0.91
ซึ่งยังคงถือเป็นอัตราที่ต่ำ และธนาคารยอมรับได้ รวมทั้ง จากส่วนของผู้ถือหุ้นที่เพิ่มขึ้น ซึ่งถ้าบริษัทฯ
เลือกที่จะไม่ชำระเงินเร็วกว่ากำหนด และตัดการขายที่ชำระเงินยาวออก
และควบคุมสินค้าคงคลังให้อยู่ที่ระดับ 20 วัน ภายในสิ้นปี 2555 บริษัทฯ
จะสามารถดำเนินธุรกิจได้โดยไม่ต้องกู้ธนาคาร

[]

7) ความเสี่ยงจากการพึ่งพาบุคลากร

ไอทีเป็นธุรกิจที่ต้องอาศัยบุคลากรที่มีความรู้เฉพาะด้าน
เข้ามาร่วมงานจำนวนมากซึ่งนอกเหนือจากการรับพนักงานที่มีประสบการณ์เข้ามาร่วมงานแล้ว
บริษัทฯ
ยังต้องมีการฝึกอบรมพนักงานอย่างต่อเนื่องเพื่อให้สามารถให้บริการลูกค้าได้อย่างมีประสิทธิภาพซึ่งหากบุคลากรที่มีความสามารถและความชำนาญงานได้ลาออกจากบริษัทฯ
อาจมีผลกระทบต่อการดำเนินงานและความสามารถในการขยายงานของบริษัทฯ ในระยะสั้น
และก่อให้เกิดงบประมาณเพิ่มเติมที่ต้องใช้ในการฝึกอบรมบุคลากรกลุ่มใหม่ขึ้นมาทดแทน
อย่างไรก็ตาม บริษัทฯ มีการจัดระบบค่าตอบแทนที่เหมาะสมให้กับพนักงาน
ซึ่งแปรเปลี่ยนตามความสามารถ รวมทั้งได้ออกใบสำคัญแสดงสิทธิในการซื้อหุ้นของบริษัทฯ
ในราคาพิเศษให้แก่พนักงานของบริษัทฯ ที่สามารถใช้สิทธิได้ตามอายุงาน
เพื่อจูงใจให้รู้สึกถึงความมีส่วนร่วมเป็นเจ้าของบริษัทฯ และทำงานให้บริษัทฯ
อย่างเต็มที่และยาวนานขึ้น รวมทั้ง บริษัทฯ ยังมีการดำเนินการอีกหลายด้าน
เพื่อลดความเสี่ยงการพึ่งพาบุคลากรของบริษัทฯ เช่น การแยกงานการขายและการตลาดออกจากกัน
ซึ่งทำให้ลูกค้าทุกรายจะได้รับการติดต่อจากบริษัทฯ ผ่าน 2 หน่วยงานหลักคือ
ฝ่ายขายและฝ่ายการตลาด ลดความเสี่ยงจากการพึ่งพาพนักงานเพียงฝ่ายเดียวลงได้,
การปรับปรุงระบบงานโดยใช้ Information System เข้ามาช่วยงานมากขึ้น เช่น การใช้ระบบ
ERP ของ SAP R/3 และการใช้ Electronic Workflow ของ Lotus Notes
ทำให้ระบบงานต่างๆ สามารถทำได้ง่าย รวดเร็ว ถูกต้อง มีระบบเตือนภัยเมื่องานผิดพลาด
ลดการพึ่งพาบุคลากรลงได้บ้าง รวมทั้งบริษัทฯ มีการกำหนดโครงสร้างการบริหาร
ที่มีการกระจายงานออกให้ผู้บริหารหลายๆ ท่าน จัดให้มีพนักงานที่มีความสามารถใกล้เคียงกัน
และสามารถทำงานทดแทนกันได้ในหลายๆ ระดับ
ซึ่งเชื่อว่าทั้งหมดนี้จะช่วยลดการพึ่งพาบุคลากรลงได้

8) ความเสี่ยงจากวิกฤตการการเงินโลก

วิกฤตการการเงินที่กำลังเกิดขึ้นในสหรัฐอเมริกาและได้ลุกลามไปยังส่วนอื่น ๆ
ของโลกจนอาจกลายเป็นภาวะเศรษฐกิจถดถอยรุนแรงไปทั่วโลกนั้น
มีความเสี่ยงด้านผลกระทบที่จะเกิดขึ้นต่อเศรษฐกิจไทย
โดยเฉพาะต่อการส่งออกและอุตสาหกรรมท่องเที่ยว
ที่เชื่อว่าจะหดตัวลงจนอาจทำให้เกิดภาวะเศรษฐกิจถดถอยในประเทศไทยและส่งผลลบต่ออุตสาหกรรมไอทีได้นั้น
บริษัทฯ มีความเห็นและมีแนวทางลดความเสี่ยงดังนี้ :

ความเชื่อมั่นในอุตสาหกรรม

อุตสาหกรรมไอทีในประเทศไทยยังห่างจากจุดอิ่มตัวมาก
จากการสำรวจของสำนักงานสถิติแห่งชาติประจำปี 2552 สถานประกอบการมีคอมพิวเตอร์ใช้เพียง
23.5%
ซึ่งการที่คอมพิวเตอร์เป็นเครื่องมือที่ให้ประโยชน์จนกลายเป็นสินค้าจำเป็นสำหรับทั้งครัวเรือนและสถานประกอบการ
ทำให้เชื่อว่าความต้องการของไอทีในประเทศไทยยังคงมีอยู่มาก ดีกว่าสินค้าประเภทอื่น ๆ

โครงสร้างค่าใช้จ่ายที่แข่งขันได้

บริษัทฯ มีโครงสร้างค่าใช้จ่ายที่แข่งขันได้
โดยมีพนักงานน้อยกว่าคู่แข่งที่อยู่ในอุตสาหกรรมเดียวกันมาก และที่ผ่านมา
มีการลงทุนอย่างระมัดระวัง มีโครงสร้างค่าใช้จ่ายคงที่ต่ำ ถ้าผลประกอบการลดลง
ค่าใช้จ่ายหลายส่วนจะลดตาม ซึ่งรวมไปถึงค่าใช้จ่ายเกี่ยวกับพนักงานด้วย
ซึ่งการมีโครงสร้างค่าใช้จ่ายคงที่ ที่ต่ำนี้ ทำให้บริษัทฯ
ปรับตัวได้ง่ายและจะรับผลกระทบที่เกิดขึ้นได้ดีกว่าบริษัทฯ อื่น

การมีสินค้าและช่องทางจำหน่ายที่หลากหลาย

บริษัทฯ มีสินค้าที่กระจายไปหลายประเภทและมีช่องทางการจัดจำหน่ายที่หลากหลาย
ซึ่งช่วยกระจายความเสี่ยง รองรับผลกระทบททางลบที่อาจเกิดขึ้นได้ดี
รวมทั้งสามารถปรับตัวให้ได้ประโยชน์จากการเปลี่ยนแปลงที่อาจเกิดขึ้นได้ดี

แผนขยายธุรกิจ

บริษัทฯ มีแผนขยายธุรกิจของปี 2553
ที่ดีหลายด้านและได้เตรียมตัวพร้อมกับปฏิบัติแผนการณ์บางส่วนไว้แล้ว ซึ่งแผนขยายธุรกิจเหล่านี้
จะช่วยขยายธุรกิจของบริษัทฯ ลดผลกระทบของบริษัทฯ จากวิกฤตเศรษฐกิจที่อาจเกิดขึ้นได้